Det Økonomiske og Sociale Udvalgs udtalelse om »Kommissionens forslag til Rådets direktiv om harmonisering af eksamenskravene for sikkerhedsrådgivere for transport med jernbane eller ad vej eller indre vandveje af farligt gods« () (98/C 407/22)

Rådet for Den Europæiske Union besluttede den 14. april 1998 under henvisning til EF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Helmut Giesecke til ordfører. Sektionen vedtog sin udtalelse den 15. juli 1998.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, med 116 stemmer for og 1 imod, følgende udtalelse.

1. Indledning

1.1. For at garantere et ensartet og højt sikkerhedsniveau ved transport af farligt gods med jernbane eller ad vej eller indre vandveje vedtog Rådet den 3. juni 1996 direktiv 96/35/EF om udpegelse af og faglige kvalifikationer for sikkerhedsrådgivere for transport med jernbane eller ad vej eller indre vandveje af farligt gods.

1.2. For at sikre en harmoniseret gennemførelse af dette direktiv foreslår Kommissionen hermed et yderligere direktiv, som harmoniserer eksamenskravene.

1.3. Det uddannelsesbevis, der udstedes efter bestået eksamen, skal garantere et ensartet og højt uddannelsesniveau og skal anerkendes af alle medlemsstaterne.

1.4. Det Økonomiske og Sociale Udvalg har altid været fortaler for det højst mulige sikkerhedsniveau.

2. Kommissionens forslag

2.1. Også i det foreliggende tilfælde mener Kommissionen, at vedtagelse af et rådsdirektiv er en hensigtsmæssig procedure for fastsættelse af en retlig ramme til harmonisering af eksamenskrav. Retsgrundlaget er artikel 75, stk. 1, litra c), i EF-traktaten. Dermed er teksten også relevant for EØS-traktaten.

2.2. Da EF-uddannelsesbeviset for sikkerhedsrådgivere er gyldigt i alle medlemslande og i EØS-landene, er det nødvendigt at garantere et ensartet højt eksamensniveau i alle disse lande. Kommissionens forslag tjener dette formål.

2.3. Det foreslåede direktiv fastlægger først formålet og anvendelsesområdet, hvorefter de vigtigste begreber defineres.

2.4. Artikel 3 omhandler specifikke eksamenskrav; under henvisning til basisdirektivet fastlægges kvalifikationsprofilen samt krav til listen over spørgsmål, og det præciseres, at eksamen skal være skriftlig.

2.5. Artikel 4 fastlægger nøje definerede undtagelser for eksamination af sikkerhedsrådgivere, hvis aktiviteter i virksomheden er begrænset til bestemte former for farligt gods.

2.6. De efterfølgende artikler omhandler minimumskrav for eksamenskommissionen, kravene for godkendelse af nævnte kommission samt den udvalgsprocedure, der anvendes i forbindelse med direktivet.

2.7. Direktiv 96/35/EF kræver, at de berørte virksomheder udpeger en eller flere sikkerhedsrådgivere inden den 31. december 1999.

2.8. I henhold til artikel 5, stk. 1, i direktiv 96/35/EF skal sikkerhedsrådgivere have et EF-uddannelsesbevis.

I artikel 5, stk. 2, kræves det, at kandidaten for at opnå beviset skal modtage undervisning og bestå en eksamen.

3. Generelle bemærkninger

3.1. ØSU støtter Kommissionens forslag. Det foreslåede direktiv tjener gennemførelsen af direktiv 96/35/EF og kan dermed bidrage til yderligere forbedring af sikkerheden i forbindelse med transport af farligt gods.

3.2. Harmoniserede eksamenskrav kan også dæmme op for en uønsket »eksamensturisme« mellem medlemsstaterne som følge af divergerende eksamenskrav.

4. Særlige bemærkninger

4.1. Undervisningen og eksaminationen i henhold til artikel 5, stk. 2, i direktiv 96/35/EF samt de nødvendige forberedelser (udarbejdelse af listen over eksamensspørgsmål, godkendelse af eksamenskommissionen) forudsætter imidlertid, at der et vist tidsrum til rådighed.

Dette tidsrum bør omfatte mindst 12 måneder. Den nødvendige nationale lovgivning bør derfor vedtages inden den 1. januar 1999. ØSU henstiller, at Kommissionen lægger denne dato fast.

4.2. I tilknytning til artikel 3 foreslås det at indføje et nyt stk. 6 med følgende bestemmelser:

a) eksaminationens varighed,

b) antallet af eksamensspørgsmål i tilfælde, hvor uddannelsesbeviset kun skal gælde for en eller to transportformer,

c) tilladte hjælpemidler under eksaminationen (f.eks. internationale og nationale retsregler).

4.3. Det foreslås, at artikel 3, stk. 5, erstattes med følgende:

»Spørgsmålenes centrale elementer skal udvælges blandt emnerne i bilag II til direktiv 96/35/EF.«

4.4. Artikel 4, stk. 2, bør udgå. Kommissionen kan ikke - og da slet ikke i en tidskrævende procedure - behandle alle påtænkte undtagelser.

4.5. Artikel 8 er overflødig, da der blot henvises til et allerede eksisterende organ.

4.6. I forbindelse med artikel 9 henviser ØSU til sine generelle bemærkninger i punkt 4.1 om den hurtigst mulige indførelse af eksamenskravene.

4.7. Artikel 9, stk. 1, er i modstrid med fristerne i direktiv 96/35/EF, hvor det kræves, at sikkerhedsrådgiverne skal udpeges inden den 1. januar 2000. Da de inden da skal deltage i undervisning og bestå en eksamen, ligger den fastsatte deadline for anvendelse af de foreslåede bestemmelser - den 1. januar 2000 - helt klart for sent.

4.8. Artikel 9, stk. 3, indeholder en forkert frist som følge af en trykfejl.

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

() EFT C 148 af 14.5.1998, s. 21.